Dentri de fin di Març il ministri pe culture, Nelson McCausland, si è impegnât a presentâ al esecutîf nordirlandês un progjet strategjic pes lenghis minoritariis che al invii la politiche di tutele e di svilup de lenghe irlandese (gaelic irlandês) previodude dai acuardis di Sant Andree dal 2006, ma che e reste ancjemò su la cjarte. Lu à anticipât il president dal Sinn Féin, Gerry Adams, che al à ancje fat savê che il prin ministri britanic Gordon Brown al à garantît risorsis par altris cuatri agns sei pal font pe radiotelevision par irlandês, sei par chês altris struturis impegnadis pal svilup di cheste lenghe. Pal rapresentant dal partît republican irlandês, si fevele di 20 milions di sterlinis che a varessin di zontâsi aes risorsis che il guvier nordirlandês al varà di meti par chest setôr.
Font: AP/RN, 18/02/10
fur_Latn lmo_Latn